聚星堂詠雪贈歐公
作者：杜衍
朝代：宋

paragraphs: 嘗聞作者善評議，詠雪言白匪精思。
及窺古人今人詩，未能一一去其類。
不將柳絮比輕揚，即把梅花作形似。
或誇瓊樹鬬玲瓏，或取瑤臺造嘉致。
散鹽舞鶴實有徒，吮墨含毫不能既。
深悼無人可踐言，一旦見君何卓異。
萬狀驅從物外來，終篇不涉題中意。
宜乎衆目詩之豪，便合登壇推作帥。
回頭且報郢中人，從此陽春不爲貴。